Edsilia Rombley

Edsilia Francisca Rombley (født 13. februar 1978 i Amsterdam i Nederland) er en nederlandsk sanger. Hun ble kjent i 1996 da hun deltok i Soundmixshow, den nederlandske versjonen av Stjerner i sikte. Hun har representert Nederland i Eurovision Song Contest to ganger: i 1998 og 2007. I desember 2019 ble hun kunngjort som en av tre programledere til Eurovision Song Contest 2020 i Rotterdam. Konkurransen ble avlyst på grunn av koronavirusutbruddet i Europa vinteren 2020, og i stedet ledet hun programmet i 2021.

Bakgrunn 
Edsilia Rombley ble født 13. februar 1978 i Amsterdam. Foreldrene kommer fra Aruba og Curaçao (De nederlandske Antiller). Hun startet sin karriere i 1995 som del av gruppen Dignity sammen med Gracia Gorré, Karima Lemghari og Susan Haps. Navnet Dignity var en forkortelse for «Dignified Individuals Giving New Insight To You». Året etter ga de ut singlene «Talk to Me» og «Hold Me» fra samlealbumet No Sweat, som begge gikk inn på de nederlandske hitlistene. I 1996 vant hun den europeiske finalen av European Soundmix Show med en coverversjon av Oleta Adams' «I Just Had to Hear Your Voice». Seieren gjorde henne kjent over natten, og hun forlot gruppen Dignity og utga sin første solosingel, «Baby It's You». I 1997 spilte hun inn sitt første album, Thuis.

I 1998 vant Edsilia den nederlandske sangkonkurransen Nationaal Songfestival med sangen «Hemel en aarde» (himmel og jord). Hun fikk dermed representere Nederland i Eurovision Song Contest 1998 i Birmingham i Storbritannia. I konkurransen endte hun på fjerdeplass, landets beste plassering siden 1975, da Teach-In vant med «Ding-a-dong». Hun slapp et engelskspråklig album like etter, og deretter oppfølgeralbumet Face to Face i 2002. Albumet fikk imidlertid begrenset suksess. 

I 2004 dro hun på turné med jazzpianisten Michiel Borstlap, og i 2005 dro hun på turné med det nederlandske riksteateret med showet Van Jongs Af Aan. I 2006 deltok hun i Dancing with the Stars – den nederlandske versjonen av Skal vi danse. Hun ble slått ut i uke fire. 

I juni 2006 slapp hun singelen «Dan ben ik van jou», og flere singler fulgte i året etter. I 2007 representerte hun Nederland på nytt i Eurovision Song Contest 2007 i Helsingfors med sangen «On Top of the World», men ble slått ut i semifinalen. Hun leste også de nederlandske stemmene i 1999 og 2015 – samt i 2007 med programleder Paul de Leeuw.

Hun var programleder for talentprogrammet Beste Zangers på tv-kanalen AVROTROS. Hun har til sammen deltatt på syv ulike teaterturneer, og årlig siden 2014 har hun opptrådt som del av gruppen Ladies of Soul. I 2019 var hun vert for det nederlandske konsertshowet Eurovision in Concert, en oppgave hun også skulle hatt i 2020.

I 2019 ble Rombley valgt til å lede Eurovision Song Contest 2020 sammen med skuespiller Chantal Janzen og sangeren Jan Smit. 18. mars 2020 ble imidlertid konkurransen avlyst på grunn av koronavirusutbruddet i Europa vinteren 2020. I mai 2020 ledet hun erstatningsshowet Eurovision: Europe Shine a Light, og hun ledet Eurovision Song Contest 2021.

Referanser

Eksterne lenker 
 
 
 

 
 

 

 
 

Nederlandske sangere
Deltakere i Eurovision Song Contest 1998
Deltakere i Eurovision Song Contest 2007
Eurovision Song Contest 2020
Eurovision Song Contest 2021
Programledere for Eurovision Song Contest